Trini Lopez

Trinidad López III (tuntud kui Trini Lopez; 13. mai 1937 Dallas, Texas – 11. august 2020 Palm Springs, California) oli USA laulja ja kitarrist.

Ta alustas muusikukarjääri 1950. aastate lõpus. Tema debüütalbum "Trini Lopez at PJ's" ilmus 1963. aastal. Albumilt ilmus tema karjääri suurim hittsingel "If I Had a Hammer", mis jõudis USA-s kolmandale ja Suurbritannias neljandale kohale. Tema teised tuntumad hitid olid "Lemon Tree" (1965), "I'm Comin' Home, Cindy" (1966) ja "Sally Was a Good Old Girl" (1968). Samuti on tuntud tema kaver laulust "La Bamba". Ta andis karjääri jooksul välja paarkümmend albumit, kuid tema karjääri kõige aktiivsem periood jäi 1960. aastatesse.

Tema muusika oli unikaalne segu Ameerika folgist, Ladina-Ameerika muusikast ja rockabillyst."Trini Lopez, Singing Star Who Mixed Musical Styles, Dies at 83". The New York Times. 11.8.2020. Vaadatud 12.8.2020

Ta disainis Gibson Guitar Corporationile kaks kitarri. Lisaks tegeles ta näitlemisega, mängides muuhulgas filmis "Räpane tosin" ("The Dirty Dozen"; 1967).

 Viited 

Kategooria:Ameerika Ühendriikide lauljad
Kategooria:Ameerika Ühendriikide kitarristid
Kategooria:Sündinud 1937
Kategooria:Surnud 2020